Talle in vroegoggend-ongelukke in KZN beseerShawn Herbst, woordvoerder van Netcare911, het gesê in een ongeluk is sewe mense, onder wie drie kinders, beseer toe twee motors ŉ boom wat in die pad gelê het, getref het. Foto: Netcare 911. Altesaam 17 mense is Maandagoggend in twee onderskeie ongelukke in KwaZulu-Natal beseer. Shawn Herbst, woordvoerder van Netcare911, het gesê in een ongeluk is sewe mense, onder wie drie kinders, beseer toe twee motors ŉ boom wat in die pad gelê het, getref het. Dié ongeluk het omstreeks 06:37 op die R33 in die Greytown-omgewing plaasgevind. Die beserings het gewissel van gering tot matig en die beseerdes is op die toneel behandel voor hulle na ŉ hospitaal vervoer is vir verdere mediese behandeling. In ŉ ander, onverwante voorval is tien mense beseer in ŉ trompop botsing wat omstreeks 03:00 Maandag op die M13 in die Pinetown-omgewing plaasgevind het. Garrith Jamieson, woordvoerder van Rescue Care-ambulansdienste, het gesê toe paramedici by die toneel opdaag, het hulle die erg beskadigde voertuie in die pad aangetref. “Altesaam tien mense het beserings opgedoen wat gewissel het van gering tot ernstig. Hulle is op die toneel gestabiliseer voor hulle na verskeie Durban-hospitale vervoer is.” Albei ongelukke word deur die polisie ondersoek.